b"\n_START_ARTICLE_\nNistatina\n_START_SECTION_\nFarmacocin\xc3\xa9tica\n_START_PARAGRAPH_\nLa seva absorci\xc3\xb3 en el tub digestiu \xc3\xa9s molt dolenta, tret que s'administrin dosis molt elevades. L'administraci\xc3\xb3 tant intramuscular com intravenosa origina importants reaccions a la zona d'injecci\xc3\xb3 o efectes col\xc2\xb7laterals t\xc3\xb2xics, per la qual cosa s'en  desaconsella el seu \xc3\xbas. Tampoc s'absorbeix aplicada sobre la pell o sobre les mucoses. La poca quantitat que pugui absorbir-se es desactiva en un 95 per cent pel metabolisme, i la seva eliminaci\xc3\xb3 \xc3\xa9s renal.\n_START_SECTION_\nMecanisme d'acci\xc3\xb3\n_START_PARAGRAPH_\nActua tant com fungist\xc3\xa0tic com a fungicida, en funci\xc3\xb3 de la concentraci\xc3\xb3. Es fixa als esterols de la membrana cel\xc2\xb7lular dels fongs, la configuraci\xc3\xb3 espacial dels quals desorganitza, la qual cosa porta a una alteraci\xc3\xb3 de la permeabilitat de la membrana amb p\xc3\xa8rdua d'amino\xc3\xa0cids, purines i ions per part del fong, amb alteraci\xc3\xb3 del metabolisme cel\xc2\xb7lular.\n_START_SECTION_\nIndicacions\n_START_PARAGRAPH_\nLa nistatina est\xc3\xa0 indicada en infeccions cut\xc3\xa0nies i mucoses originades per l'esp\xc3\xa8cie de fong Candida albicans: candidiasi rinofar\xc3\xadngea, candidiasi vulvovaginal, candidiasis digestives i altres, a m\xc3\xa9s de les produ\xc3\xafdes pel g\xc3\xa8nere Cryptococcus._NEWLINE_Encara que en el laboratori mostra efectivitat sobre altres tipus de fongs que poden afectar la pell humana, la seva escassa capacitat de penetraci\xc3\xb3 a la pell la fa inefica\xc3\xa7 en la pr\xc3\xa0ctica di\xc3\xa0ria._NEWLINE_Tamb\xc3\xa9 es pot usar de manera preventiva en pacients diab\xc3\xa8tics, amb immunodefici\xc3\xa8ncia, en tractament amb corticoides i sobretot en pacients tractats amb antibi\xc3\xb2tics que estiguin en risc de desenvolupar una infecci\xc3\xb3 oportunista per fongs.\n_START_SECTION_\nInteraccions\n_START_PARAGRAPH_\nNo s'han descrit interaccions amb aliments. En la forma oral s'ha d'evitar prendre simult\xc3\xa0niament altres medicaments que formin una pel\xc2\xb7l\xc3\xadcula sobre la mucosa intestinal o que originin un augment en les contraccions intestinals, ja que aix\xc3\xb2 portar\xc3\xa0 a que la nistatina estigui menys temps en contacte amb la mucosa, i per tant el seu efecte ser\xc3\xa0 menor.\n_START_SECTION_\nEfectes secundaris\n_START_PARAGRAPH_\nLes reaccions adverses a la nistatina s\xc3\xb3n poc freq\xc3\xbcents. No obstant aix\xc3\xb2, poden presentar-se trastorns gastrointestinals com a n\xc3\xa0usees o v\xc3\xb2mits en el dosatge oral i \xc3\xa8czema de contacte en les presentacions dermatol\xc3\xb3gicas (pomades)."